Document ID: 31997R0997

Komisjoni määrus (EÜ) nr 997/97,
3. juuni 1997,
millega muudetakse muna- ja linnulihasektorite teatavate tariifikvootide kohaldamise üksikasjalikke eeskirju sisaldavaid määrusi (EÜ) nr 1431/94, (EÜ) nr 1474/95 ja (EÜ) nr 1251/96 ning pikendatakse teatavate kõnealustes sektorites välja antud litsentside kehtivusaega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. oktoobri 1975. aasta määrust (EMÜ) nr 2771/75 munaturu ühise korralduse kohta, [1] viimati muudetud komisjoni määrusega (EÜ) nr 1516/96, [2] eriti selle artikli 3 lõiget 2, artikli 6 lõiget 1 ja artiklit 15,
võttes arvesse nõukogu 29. oktoobri 1975. aasta määrust (EMÜ) nr 2777/75 kodulinnulihaturu ühise korralduse kohta, [3] viimati muudetud komisjoni määrusega (EÜ) nr 2916/95, [4] eriti selle artiklit 15,
võttes arvesse nõukogu 29. oktoobri 1975. aasta määrust (EMÜ) nr 2783/75 ovoalbumiini ja laktalbumiini ühise kaubandussüsteemi kohta, [5] viimati muudetud määrusega (EÜ) nr 2916/95, eriti selle artikli 2 lõiget 1, artikli 4 lõiget 1 ja artiklit 10,
võttes arvesse nõukogu 29. märtsi 1994. aasta määrust (EÜ) nr 774/94 kvaliteetse veiseliha, samuti sealiha, kodulinnuliha, nisu ja meslini ning kliide, peprede ja muude jääkide suhtes teatavate ühenduse tariifikvootide avamise ja haldamise kohta, [6] muudetud komisjoni määrusega (EÜ) nr 2198/95, [7] eriti selle artiklit 7,
võttes arvesse nõukogu 18. juuni 1996. aasta määrust (EÜ) nr 1095/96 vastavalt GATTi artikli XXIV lõikele 6 toimunud läbirääkimiste tulemusena koostatud CXL loendis sätestatud kontsessioonide rakendamise kohta, [8]
ning arvestades, et:
muna- ja linnulihasektori teatavatele toodetele on antud tariifikvoodid vastavalt komisjoni 22. juuni 1994. aasta määrusele (EÜ) nr 1431/94, milles sätestatakse nõukogu määruses (EÜ) nr 774/94 ettenähtud impordikorra üksikasjalikud rakenduseeskirjad kodulinnulihasektoris ning kodulinnuliha ja teatavate muude põllumajandussaaduste teatavate ühenduse tariifikvootide avamine ja haldamine, [9] viimati muudetud määrusega (EÜ) nr 958/96, [10] vastavalt komisjoni 28. juuni 1995. aasta määrusele (EÜ) nr 1474/95 tariifikvootide avamise ja haldamise kohta munasektoris, [11] viimati muudetud määrusega (EÜ) nr 1219/96, [12] ning vastavalt komisjoni 28. juuni 1996. aasta määrusele (EÜ) nr 1251/96 tariifikvootide avamise ja haldamise kohta linnulihasektoris [13]; Euroopa Ühenduse ja kolmandate riikide vahelise kaubanduse hõlbustamiseks peab olema võimalik mune ja linnuliha importida ilma, et sellega kaasneks päritoluriigist importimise kohustus, mis tuleb statistilistel põhjustel siiski märkida impordilitsentsi lahtrisse 8;
neid sätteid tuleks kohaldada impordilitsentside suhtes, mille kehtivusaeg ei ole veel lõppenud ning mida ei ole kasutatud või on kasutatud üksnes osaliselt;
tuleks pikendada teatavate litsentside kehtivusaega, et võimaldada ettevõtjatel kasutada käesolevas määruses sisalduvaid uusi sätteid enne litsentside kehtivusaja lõppemist;
käesoleva määrusega ettenähtud meetmed on kooskõlas kodulinnuliha- ja munaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1431/94 artikli 3 punkt c asendatakse järgmisega:
"c) litsentsitaotluste ja litsentside lahtrisse 8 tuleb kanda päritoluriik; litsentsid kohustavad importima näidatud riigist, välja arvatud rühmade 3 ja 5 puhul."
Artikkel 2
Määruse (EÜ) nr 1474/95 artikli 4 punkt c asendatakse järgmisega:
"c) litsentsitaotluste ja litsentside lahtrisse 8 tuleb kanda päritoluriik."
Artikkel 3
Määruse (EÜ) nr 1251/96 artikli 4 punkt c asendatakse järgmisega:
"c) litsentsitaotluste ja litsentside lahtrisse 8 tuleb kanda päritoluriik."
Artikkel 4
1. 1997. aasta esimese kvartali jooksul määruse (EÜ) nr 1431/94 kohaselt rühmade 3 ja 5 puhul välja antud litsentside kehtivusaega pikendatakse 31. juulini 1997.
2. 1997. aasta esimese ja teise kvartali jooksul määruse (EÜ) nr 1251/96 kohaselt välja antud litsentside kehtivusaega pikendatakse 31. juulini 1997.
3. 1997. aasta esimese kvartali jooksul määruse (EÜ) nr 1474/95 kohaselt välja antud litsentside kehtivusaega pikendatakse 31. juulini 1997.
Artikkel 5
Käesolev määrus jõustub Euroopa Ühenduste Teatajas avaldamise päeval.
Määrust kohaldatakse litsentside suhtes, mille kehtivusaeg ei ole veel lõppenud ning mida ei ole kasutatud või on kasutatud üksnes osaliselt.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. juuni 1997

Labels: 3
17
15